Document ID: /roh_data/filtered/fineweb-2-filterrobots_roh.jsonl.gz/12130

Podest cumbinaziun alpina:
- Alexis Pinturault FRA 1:08:25
- Marco Schwarz AUT +0,10 secundas
- Raphael Haaser AUT +0,44 secundas
Als davos campiunadis mundials il 2021 a Cortina d’Ampezzo aveva Marco Schwarz anc gudagnà il titel avant Alexis Pinturault, quai per be 4 tschientavels. Uss, dus onns pli tard, po il Franzos far revantscha. Il skiunz rutinà da 31 onns aveva gia gudagnà aur en questa disciplina als campiunadis mundials dal 2019 ad Are en Svezia.
Er la medaglia da bronz va a l’Austria, numnadamain a Raphael Haaser, il frar da Ricarda Haaser che veva gudagnà bronz en la cumbinaziun alpina da las dunnas.
Trumpada per ils Svizzers
Ina terrada ston ils skiunzs svizzers magunar en lur emprima cursa a Courchevel Méribel. Il grond trumf svizzer ed in dals gronds favurits, Loïc Meillard, ha stuì sa cuntentar cun il 6avel plaz. Per in plaz sin il podest han la finala bunamain otg dieschavels mancà. Pers ina medaglia aveva Meillard dentant gia en il super-g nua ch’el ha pers 1,34 secundas sin Alexis Pinturault.
Ils Svizzers en la cumbinaziun alpina:
- 6. Loïc Meillard 1,20 secundas
- Justin Murisier OUT slalom
- Stefan Rogentin DNS slalom
- Marco Odermatt DNF super-g
Il segund svizzer ch’è anc partì en il slalom dal suentermezdi, Justin Murisier, è crudà ora gia tar l’emprima porta. Per Murisier, avant in onn als gieus olimpics a Peking anc quart en questa disciplina, èsi in’ulteriura dira frida suenter ch’el n’è betg vegnì nominà per il super-g da la gievgia. Insumma betg ì a la partenza en il slalom è il Grischun Stefan Rogentin ch’era classà sco 9avel suenter il super-g. E Marco Odermatt ch’ha fatg part a questa cumbinaziun principal per avair in bun trenament per il super-g è crudà ora gia la damaun curt avant l’arrivada.